《秋声》
宋代·关注

梦破松声枕上闻，睡魔夜半战吟魂。
初疑秋雨连江岸，乍觉寒潮上海门。
招引好风来古寺，追随月色下前村。
晚行欲问声来处，郁郁苍波漫不分。

作者简介：宋钱塘人，字子东，号香岩居士。关景仁子。高宗绍兴五年进士。任湖州教授，与胡瑗之孙涤收集瑗遗书，得《易解中庸义》；又辑《胡先生言行录》。官至太学博士。有《关博士集》。